SKRIFTLIG FORESPØRGSEL E-0858/03

af David Bowe (PSE) til Kommissionen

(20. marts 2003)

Om: Printerpatroner

Er Kommissionen klar over, at mange patroner til ink jet-printere, som er på markedet i EU, er monteret med smartchip-teknologi, som giver en unøjagtig angivelse af blækmængden i patronen, hvilket medfører et betydeligt spild af blæk og påfører forbrugerne økonomisk tab, når de fejlagtigt kasserer blækpatroner, som stadig indeholder betydelige mængder af brugbart og dyrt blæk?

Finder Kommissionen ikke, at den bør træffe foranstaltninger for at beskytte miljøet og forbrugernes rettigheder ved for det første at sikre, at offentligheden informeres om, at smartchips i blækpatroner slet ikke måler blækmængden i patronen, men kun via software meddeler forbrugeren en anslået mængde baseret på en algoritme udarbejdet af fabrikanten?

Agter Kommissionen desuden at undersøge mulighederne for uregelmæssigheder hos fabrikanten? I benægtende fald, hvorfor ikke?

Svar afgivet på Kommissionens vegne af Margot Wallström

(7. maj 2003)

Problemstillingen vedrørende Smart-Chip teknologier blev behandlet indgående i de afsluttende drøftelser forud for vedtagelsen af direktiv 2002/96/EF(1). Kommissionen er derfor opmærksom på de miljøpåvirkninger, som fremstillingen og brugen af disse kan afstedkomme. Ud fra et miljøperspektiv findes der imidlertid ingen EU-lovgivning om regler for anvendelsen eller udformningen af sådanne produkter. Kommissionen er ikke desto mindre i færd med at udarbejde to initiativer, som kunne skabe en passende ramme for behandlingen af problemstillingen.

Det første af disse er det kommende direktivforslag om miljøvenligt design af energiforbrugende produkter, som vil danne rammerne for lovbestemmelser vedrørende produkter, som forårsager betydelige miljøpåvirkninger i løbet af deres livscyklus.

Det andet er integreret produktpolitik (IPP)(2), hvormed det tilstræbes at gøre alle produkter mere miljøvenlige gennem hele deres livscyklus. Hovedsigtet med dette er at fremme en livscyklusorienteret indfaldsvinkel inden for alle politikområder og fremme anvendelsen af værktøjer til at mindske produkters miljøpåvirkninger, som f.eks. Livscyklusvurdering og EU's miljømærke. Det vil også fokusere på de produkter, der forårsager de væsentligste miljøpåvirkninger.

Hvad angår beskyttelsen af forbrugerne mod påståede ukorrekte oplysninger, må det understreges, at fællesskabslovgivningen indeholder et generelt princip om, at mærkning bør give klare, præcise og forståelige oplysninger på et sprog, som forbrugeren let kan forstå. Dette princip indebærer, at forbrugeren med rette kan forvente, at oplysningerne på produktet er korrekte. Er angivelserne vildledende i den henseende, kunne dette være en overtrædelse af direktiv 84/450/EØF(3) ændret ved direktiv 97/55/EF(4) om vildledende reklame og sammenlignende reklame. Det kommende forslag til rammedirektiv om urimelig handelspraksis, som Kommissionen har på programmet før sommeren 2003, vil behandle og klarlægge disse anliggender.

(1) Europa-Parlamentets og Rådets direktiv 2002/96/EF af 27. januar 2003 om affald af elektrisk og elektronisk udstyr (WEEE) Fælles erklæring afgivet af Europa-Parlamentet, Rådet og Kommissionen vedrørende Artikel 9, EFT L 37 af 13.2.2003.

(2) Dette emne blev behandlet i en grønbog (KOM(2001) 68 endelig)), og det vil inden længe være emnet for en meddelelse fra Kommissionen.

(3) Rådets direktiv 84/450/EØF af 10. september 1984 om indbyrdes tilnærmelse af medlemsstaternes love og administrative bestemmelser om vildledende reklame, EFT L 250 af 19.9.1984.

(4) Europa-Parlamentets og Rådets direktiv 97/55/EF af 6. oktober 1997, EFT L 290 af 23.10.1997.